РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број:06-2/59-23

21. март 2023. године

Београд

**ЗАПИСНИК**

**17. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,**

**ОДРЖАНЕ 21. МАРТА 2023. ГОДИНЕ**

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартић, Мирослав Кондић, Светлана Милијић, Никола Радосављевић, Александра Томић, Тијана Давидовац, Владимир Обрадовић, Мирослав Алексић, Ненад Митровић, Небојша Зеленовић, Војислав Вујић, Драган М. Марковић и Розалија Екрес

Седници су присуствовали заменици чланова Одбора: Зоран Стојановић (заменик Верољуба Стевановића) и Ђорђе Станковић (заменик Мирослава Алексића).

 Седници нису присуствовали чланови Одбора: Душан Бајатовић и Бојана Букумировић, као ни њихови заменици.

Седници је присуствовао народни посланик који није члан Одбора: Срђан Миливојевић.

Седници су присуствовали представник Министарства финансија Драган Бабић, Управa за јавни дуг и представници Агенције за енергетику: Дејана Стефановић Костић, члан Савета Агенције и Небојша Деспотовић, руководилац Сектора за економско – финансијска питања.

Председник Одбора за ову седницу предложио је следећи

**Д н е в н и р е д :**

 1. Разматрање Предлога закона о давању гаранције Републике Србије у корист OTP BANK NYRT, OTP Banka Srbija a.d. Novi Sad и DSK BANK AD по задужењу Јавног предузећа „Србијагас“ Нови Сад, који је поднела Влада (број 011-418/23 од 3. марта 2023. године), у начелу;

 2. Разматрање Предлога закона о потврђивању Финансијског уговора Оквирни зајам за инфраструктуру у образовању Србије између Републике Србије и Европске инвестиционе банке, који је поднела Влада (број 011-324/23 од 20. фебруара 2023. године);

 3. Разматрање Предлога закона о потврђивању Уговора о кредиту бр. ЦРС 1024 01 Ц између Француске агенције за развој, као Зајмодавца и Републике Србије, као Зајмопримца, који је поднела Влада (број 011-356/23 од 24. фебруара 2023. године);

 4. Разматрање Предлога закона о потврђивању Споразума о зајму (Пројекат развоја локалне инфраструктуре и институционалног јачања локалних самоуправа) између Републике Србије и Међународне банке за обнову и развој, који је поднела Влада (број 011-357/23 од 24. фебруара 2023. године);

 5. Утврђивање Предлога одлуке о давању сагласности на Одлуку о ребалансу Финансијског плана Агенције за енергетику Републике Србије за 2023. годину, који је поднела Агенција за енергетику Републике Србије (број 400-2256/22-1 од 24. фебруара 2023. године).

 Владимир Обрадовић, члан Одбора, предложио је да се дневни ред седнице допуни тачком дневног реда, која гласи: Захтев Агенцији за спречавање корупције за достављање ванредног извештаја о ванредној контроли имовине градоначелника Александра Шапића о којем је Агенција обавестила јавност путем медија. Позвао се на члан 55. Пословника Народне скупштине којим је, између осталог, утврђено да су у надлежности овог одбора спречавање прања новца и борба против корупције, као и друга питања из области финансија. Предлог је подржао и народни посланик Небојша Зеленовић. Верољуб Арсић упозорио је да предлог за допуну дневног реда, у складу са чл. 92. и 93. Пословника Народне скупштине, на седници образлаже само подносилац тог предлога, те да се о истом одбор изјашњава без престреса. Нагласио је да овај одбор не би могао да затражи од Агенције наведени извештај с обзиром на то да је законом прописано да надзор над радом ове агенције спроводи скупштински одбор надлежан за правосуђе. Одбор за финансије разматра систем финансирања државних функција и спроводи контролу трошења јавних средстава и има друге контролне надлежности у циљу спречавања корупције, с тим што је законом прописано над којим независним органима, организацијама и телима спроводи надзор.

 Одбор није прихватио предлог Владимира Обрадовића за допуну дневног реда: за усвајање предлога гласало је 5 народних посланика , против 1 и 8 народних посланика није гласало.

 Одбор је већином гласова (10 гласова за, 1 глас против, 2 гласа уздржана и 1 није гласао) усвојио предложени дневни ред седнице Одбора.

 На предлог председника, Одбор је већином гласова (10 гласова за, 2 гласа против и 2 гласа уздржана) одлучио да о тач. 1-4. утврђеног дневног реда обави заједнички начелни и јединствени претрес.

 Пре преласка на рад по утврђеним тачкама дневног реда Одбор је, већином гласова (12 гласова за, 2 нису гласала), без примедби, усвојио записник са 16. седнице Одбора.

**Заједнички начелни и јединствени претрес о тач. 1-4. дневног реда**

Драган Бабић, представник Министарства финансија, образложио је потребу за доношењем закона о давању гаранције и кредитном задуживању Републике Србије, које је предложила Влада, и то:

Разлози за доношење закона о давању гаранције Републике Србије у корист OTP BANK NYRT, OTP Banka Srbija a.d. Novi Sad и DSK BANK AD по задужењу Јавног предузећa „Србијагас” Нови Сад садржани су у члану 16. став 4. Закона о јавном дугу, као и у члану 42. став 1. Закона о буџету Републике Србије за 2023. годину којим је предвиђено да, изузетно од одредаба члана 3. Закона, Влада може да одлучи о покретању поступка за давање гаранције Републике Србије ради очувања финансијске стабилности, спречавања наступања или отклањања последица ванредних околности које могу да угрозе живот или здравље људи или да проузрокују штету већих размера, у износу до 120.000.000.000 динара. Уговором о кредитном аранжману између OTP BANK NYRT, OTP Banka Srbija a.d. Novi Sad и DSK BANK AD и Јавног предузећа „Србијагас” Нови Сад предвиђено је да се кредит од 225.000.000 евра одобрава за финансирање текуће ликвидности „Србијагаса“ који је у условима великихг поремећаја на енергетском тржишту и значајног повећања цена енергената принуђен да увози додатне количине природног гаса, које плаћа авансно, како би се за привреду и становништво обезбедиле довољне количине енергената, посебно у зимском периоду.

Разлози за потврђивањe Финансијског уговора Повезане школе у Србији Б, између Републике Србије и Европске инвестиционе банке, који је потписан у Београду 29. децембра 2022. године, садржани су у чињеници да је Европска инвестициона банка одобрила зајам од 5.000.000 евра Републици Србији, колико је Законом о буџету Републике Србије за 2023. годину и одобрено задуживање државе за пројекат Развој информационо - комуникационе инфраструктуре у основним и средњим школама у Републици Србији „Повезане школеˮ - Фаза III. Овај пројекат је од капиталног значаја за реализацију дигитализације система образовања који је један од највиших приоритета Владе Републике Србије. Укупна вредност Пројекта, према процени ЕИБ-а, износи 111.290.000 евра, од којих наведена банка, у виду Финансијског уговора А обезбеђује 65.000.000 евра, из кредита Б нових 5.000.000 евра, док ће се преостали износ вредности Пројекта суфинансирати из других извора финансирања (укључујући и друге зајмове, државни буџет и донације из Европске уније).

Законом о буџету Републике Србије за 2022. и 2023. годину у члану 3. предвиђено је задуживање код Француске агенције за развој до износа од 176.800.000 евра за Пројекат развоја локалне инфраструктуре и институционалног јачања локалних самоуправа. Овај пројекат спроводи се на основу Стратегије одрживог урбаног развоја Републике Србије до 2030. године, која предвиђа интегрисани пакет за планирање развоја градова и општина Србије, уз одрживи економски развој, побољшано управљање градским насељима и урбаним срединама, друштвено благостање и виши квалитет животне средине. Примена Стратегије ће допринети процесу придруживања Србије Европској унији и усклађивању њене политике урбаног развоја са циљевима Урбане агенде ЕУ и Зеленог договора ЕУ. Укупна вредност Пројекта износи 265.200.000 евра и биће кoфинансирана од стране Међународне банке за обнову и развој у износу до 88.400.000 евра и Француске агенције за развој до износа од 176.800.000 евра, што је предмет овог предлога закона.

Законом о буџету Републике Србије за 2022. и 2023. годину у члану 3. предвиђено је задуживање код Међународне банке за обнову и развој до износа од 88.400.000 евра за Пројекат развоја локалне инфраструктуре и институционалног јачања локалних самоуправа. Као што је наведено у образложењу за предлог закона из тачке 3. дневног реда укупна вредност Пројекта износи 265.200.000 евра и биће кoфинансирана од стране Француске агенције за развој до износа од 176.800.000 евра и Међународне банке за обнову и развој у износу до 88.400.000 евра, што је предмет овог предлога закона.

После расправе у начелу у којој су учествовали чланови Одбора: Мирослав Алексић, Ненад Митровић, Небојша Зеленовић, Никола Радосављевић и Верољуб Арсић приступило се гласању о сваком предлогу закона појединачно.

Гласање о 1. тачки дневног реда

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава, већином гласова ( 9 гласова за, 3 гласа против, 1 није гласао), одлучио је да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист ОТР BANK NYRT, ОТР Banka Srbija a.d. Novi Sad и DSK BANK AD по задужењу Јавног предузећа „Cpбиjaгac,, Нови Сад, у начелу.

Гласање о 2. тачки дневног реда

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава, већином гласова (9 гласова за, 3 гласа против, 1 није гласао), одлучио је да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Оквирни зајам за инфраструктуру у образовању Србије између Републике Србије и Европске инвестиционе банке.

Гласање о 3. тачки дневног реда

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава, већином гласова (9 гласова за, 3 гласа против, 1 није гласао), одлучио је да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о кредиту бр. ЦРС 1024 01 Ц између Француске агенције за развој, као Зајмодавца и Републике Србије, као Зајмопримца.

Гласање о 4. тачки дневног реда

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава, већином гласова (10 гласова за, 3 гласа против, 1 није гласао), одлучио је да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат развоја локалне инфраструктуре и институционалног јачања локалних самоуправа) између Републике Србије и Међународне банке за обнову и развој.

**5. тачка дневног реда**: **Утврђивање Предлога одлуке о давању сагласности на Одлуку о ребалансу Финансијског плана Агенције за енергетику Републике Србије за 2023. годину, који је поднела Агенција за енергетику Републике Србије**

 Дејана Стефановић Костић, члан Савета Агенције за енергетику, образложила је захтев Агенције да Народна скупштина да сагласност и тиме одобри ребаланс Финансијског плана Агенције за енергетику Републике Србије за 2023. годину, јер је дошло до повећања цене закупа пословног простора који ова агенција користи.

Гласање о 5. тачки дневног реда

 Одбор је већином гласова (11 гласова за, 3 нису гласала) одлучио да Народној скупштини поднесе предлог одлуке, који гласи:

ПРЕДЛОГ

 На основу члана 61. став 2. Закона о енергетици („Службени гласник РС“, број 145/14, 95/18 - др. Закон и 40/21) и члана 8. став 1. Закона о Народној скупштини („Службени гласник РС“, број 9/10 и 108/13),

 Народна скупштина Републике Србије, на \_\_\_\_\_ седници \_\_\_\_\_\_\_\_\_\_ Народне скупштине у 2023. години, одржаној\_\_\_2023. године, донела је

О Д Л У К У

О ДАВАЊУ САГЛАСНОСТИ НА ОДЛУКУ О РЕБАЛАНСУ ФИНАНСИЈСКОГ ПЛАНА

АГЕНЦИЈЕ ЗА ЕНЕРГЕТИКУ РЕПУБЛИКЕ СРБИЈЕ ЗА 2023. ГОДИНУ

I

 Даје се сагласност на Одлуку о ребалансу Финансијског плана Агенције за енергетику Републике Србије за 2023. годину.

II

 Ову одлуку објавити у „Службеном гласнику Републике Србије“.

За представника предлагача на седници Народне скупштине по тач. 1-5 одређен је Верољуб Арсић, председник Одбора.

Седница је завршена у 12,45 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић